અબ્બાસ સાહેબ સાથે આઊટડોર શૂટીંગથી પાછા આવ્યા પછી ઘર ન હોવાને લીધે બે રાત તેમણે મરીનડ્રાઈવ પર જ વીતાવેલી. વર્લીની સિટી બેકરીમાં અડધી રાત્રે બિસ્કીટ અડધા ભાવમાં મળતા, ચાર આનાના બિસ્કીટ બે આનામાં, એ લઈને અમિતાભ ખાતા, કે પછી ક્યાંક ઈંડા-કરી અને ટોસ્ટ ખાઈ લેતા. રોજ સવારે કામની શોધમાં નીકળી પડતા, એકથી બીજા સ્ટુડીયો, એક થી બીજા નિર્માતાની ઑફીસ, કોઈક તેમને કહેતુ કે તું બહુ લાંબો છે, કોઈક કહેતુ તારી સાથે કોઈ હિરોઈન કામ નહીં કરે, તો કોઈક કહેતું કે તારો ચહેરો કવિ જેવો છે, એ લાઈનમાં જતો રહે. એવું કહેવા વાળા હતા રાજશ્રી પ્રોડક્શન્સના શેઠ તારાચંદ બડજાત્યા, પ્રમોદ ચક્રવર્તી, શક્તિ સામંત, બી આર ચોપડા…. જો કે પછી એ બધાએ અમિત સાથે કામ કર્યુઁ, પણ સફળતા મળ્યા પછી. અસફળ દિવસોમાં ‘રેશ્મા અને શેરા’ પછી અબ્બાસ સાહેબ તેમને હૃષિકેશ મુખર્જી પાસે લઈ ગયા, ‘આનંદ’ માટે.